**Manje je više**

**(Laička kolumnica [265])**

**Korizmom do preobrazbe**

Druga korizmena nedjelja ove nas godine izvodi iz klimatološke zime. Zapahnuti smo pretproljetnom *preobrazbom* koju osjećamo u prirodi, onkraj ograničavajućih *mjera* kojima se želi *iznuditi* brza zaštita od mutacijske prevrtljivosti ćudljiva *krunastog virusa*.

Usred ovog laičkog promišljanja Isusovo je *preobraženje* kako ga opisuje evanđelist **Marko** (Mk 9, 2-10). Uzbudljiva su tri blagovijesna retka: *Nakon šest dana uze Isus sa sobom Petra, Jakova i Ivana i povede ih na goru visoku, u osamu, same, i preobrazi se pred njima. I haljine mu postadoše sjajne, bijele veoma – nijedan ih bjelilac na zemlji ne bi mogao tako izbijeliti. I ukaza im se Ilija s Mojsijem te razgovarahu s Isusom.*

Ćudljive virusne mutacije koje zadaju brige respektabilnim znanstvenicima u vrhunskim laboratorijima neusporedive su s preobrazbenim procesom u kojemu slobodnom voljom i težnjom za osmišljenim Životom može sudjelovati svaki čovjek kojemu je stalo do općeg dobra i vlastita napretka. Preobrazba kao *Božje djelo* nezaustavljiva je i u najtežim životnim okolnostima. Bjelodano nam to svjedoči pjesma *Credo* koju je samozatajni hrvatski pjesnik i čestiti domoljub **Đuro Perica** (1941.) napisao suočen s ubojitošću izrečene smrtne kazne:

*Na križu pribijen, / umro je Krist! / Za moj život / svoj život je dao / na vrhu Golgote. / I sâm sad vapim / kao razbojnik Dizma / na križu svom raspet: / "Izbavi me, neumrli Bože, / ove strahote / što sam tijelom sapet / po svojoj kobi zloj." / Ne dopusti, Kriste, / po božanskoj moći / da uzalud bijaše prosut / presveti Tvoj krvavi znoj. / Za dušu moju, / neka mi ova Korizma / bude Tvoje svjetlo / i nada u spas / kao mornaru luka / u mrkloj olujnoj noći*.

Milosrdni, svemogi Otkupitelju! Sazdavši nas na svoju sliku i priliku, obdario si nas sposobnošću neprestane preobrazbe. Učini da se opetovano otvaramo Tvome oblikujućem djelovanju.

Sead Ivan Muhamedagić